答族姪僧中孚贈玉泉仙人掌茶
作者：李白
朝代：唐

paragraphs: 常聞玉泉山，山洞多乳窟。
仙鼠如白鴉，倒懸清溪月。
茗生此中石，玉泉流不歇。
根柯灑芳津，採服潤肌骨。
叢老卷綠葉，枝枝相接連。
曝成仙人掌，似拍洪崖肩。
舉世未見之，其名定誰傳。
宗英乃禪伯，投贈有佳篇。
清鏡燭無鹽，顧慚西子妍。
朝坐有餘興，長吟播諸天。